Zagreb, 18. ožujka 2016.

Povjerenstvo za odlučivanje o sukobu interesa (u daljnjem tekstu: Povjerenstvo), na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Tee Tomas, zamjenice gradonačelnika Grada Slavonskog Broda, za davanjem mišljenja Povjerenstva**,na 132. sjednici održanoj 18. ožujka 2016.g. daje sljedeće

**MIŠLJENJE**

1. **Na temelju članka 13. stavka 2. ZSSI-a dužnosnica Tea Tomas, zamjenica gradonačelnika Grada Slavonskog Broda, može sklopiti Ugovor o djelu s trgovačkim društvom AC Vuko d.o.o. i na temelju istoga sudjelovati u postupku javne nabave kao ovlašteni predstavnik naručitelja s važećim certifikatom za područje javne nabave za trgovačko društvo AC Vuko d.o.o., pod uvjetom da nije riječ o poslovima koji bi imali obilježja posla za koji se zasniva radni odnos, a za izvršeni posao na temelju Ugovora o djelu može primiti naknadu.**
2. **Na temelju članka 13. stavka 4. ZSSI-a dužnosnica Tea Tomas obvezna je u izvješću o imovinskom stanju dužnosnika prijaviti Povjerenstvu prihode i naknade stečene na temelju obavljenih poslova iz točke I. ove izreke, istekom godine u kojoj su naknade i prihodi ostvareni.**

Obrazloženje

Zahtjev za davanjem mišljenja Povjerenstva podnijela je Tea Tomas, zamjenica gradonačelnika Grada Slavonskog Broda. U knjigama ulazne pošte zahtjev je zaprimljen pod poslovnim brojem: 711-U-1380-M-59/16-01-3 16. veljače 2016.g., povodom kojeg se vodi predmet broj M-59/16.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu odredbi ZSSI-a, stoga je Tea Tomas, povodom obnašanja dužnosti zamjenice gradonačelnika Grada Slavonskog Broda, obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnica Tea Tomas traži mišljenje Povjerenstva može li sklopiti Ugovor o djelu s trgovačkim društvom AC Vuko d.o.o. i na temelju istoga provesti postupak javne nabave za spomenuto trgovačko društvo, s obzirom da posjeduje certifikat za područje javne nabave i nema poslovni udio niti je član uprave trgovačkog društva AC Vuko d.o.o. Dužnosnica napominje kako se trgovačko društvo AC Vuko d.o.o. prijavilo na natječaju Ministarstva poduzetništva i obrta za projekt „Poboljšanje konkurentnosti i učinkovitosti msp u područjima s razvojnim posebnostima kroz informacijske i komunikacijske tehnologe“, a radi se o projektu koji se sufinancira iz sredstava Europske unije, prema kojem je trgovačko društvo u svojstvu naručitelja obvezno provesti proces nabave u skladu s odredbama Zakona o javnoj nabavi.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti. Člankom 13. stavkom 4. ZSSI-a propisano je da su dužnosnici obvezni prijaviti Povjerenstvu prihode iz članka 13. stavka 2. ZSSI-a.

Povjerenstvo je radi utvrđivanja eventualnog postojanja poslovnih odnosa u svrhu davanja mišljenja od Grada Slavonskog Broda zatražilo očitovanje na okolnost je li za vrijeme obnašanja dužnosti zamjenice gradonačelnika Grada Slavonskog Broda trgovačko društvo AC Vuko d.o.o. stupalo u poslovne odnose s Gradom Slavonski Brod.

Grad Slavonski Brod, Upravni odjel za financije i računovodstvo, 03. ožujka 2016.g. Povjerenstvu je dostavio očitovanje u kojem se navodi kako je izvršenom provjerom i očitovanjem Upravnog odjela za lokalnu samoupravu, klasa: 022-06/16-01/31, ur.broj: 2178/01-07-16-2, koje je izvršilo uvid u registar ugovora koji vodi pisarnica Grada Slavonskog Broda utvrđeno kako nije bilo zasnovanih poslovnih odnosa sa trgovačkim društvom AC Vuko d.o.o. od stupanja dužnosnice Tee Tomas na javnu dužnost zamjenice gradonačelnika Grada Slavonskog Broda.

S obzirom da je dužnosnica Tea Tomas u zahtjevu za davanjem mišljenja iskazala namjeru obavljanja posla sudjelovanja u postupku javne nabave na temelju ugovora o djelu, čijim se sklapanjem ne zasniva radni odnos i koji s obzirom na narav i vrstu rada nema karakter redovitog i stalog radnog odnosa, sukladno odredbama ZSSI-a nema zapreke da dužnosnica Tea Tomas izvrši povremeni posao na temelju ugovora o djelu i za isti primi naknadu.

Člankom 13. stavkom 4. ZSSI-a propisano je da su dužnosnici obvezni prijaviti Povjerenstvu prihode koje ostvaruju uz plaću ili naknadu za obnašanje javne dužnosti, stoga Povjerenstvo ukazuje dužnosnici Tei Tomas kako je obvezna prijaviti Povjerenstvu prihode koje će ostvariti na temelju Ugovora o djelu.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Dalija Orešković, dipl. iur.

**Dostaviti:**

1. Dužnosnica Tea Tomas, e-mail
2. Objava na internetskoj stranici Povjerenstva
3. Pismohrana